Mooinooi-skietery: Ma ontken seun is lewend, man hoor dán oor borgtogDie Brits-landdroshof. Foto: Landi Malan Die ma van die vermiste Tebogo Ndlovu (24) het Woensdag ontken dat haar seun lewend is. “Dit is nie waar nie. Ek het niks hiervan gehoor nie. As hy lewend was, hoekom het hy nog nie huis toe gekom nie,” het ŉ emosionele Martha Ndlovu buite die Brits-landdroshof opgemerk. Sy het gesê al wat sy soek, is haar seun of sy liggaam. Sy het die verrigtinge bygewoon waar Matthew Benson (24), wat aangekla word van die moord op Ndlovu van Majakaneng en poging tot moord op sy twee vriende, om borgtog aansoek gedoen het. Bespiegeling dat Ndlovu steeds lewend is, het Woensdag opgevlam nadat ŉ beloning van R10 000 op die Facebook-groep, Madibeng Misdaad Verkeer Forum, uitgeloof is vir mense wat weet waar Ndlovu is. Sommige van die mense het op die Facebook-plasing kommentaar gelewer dat Ndlovu rondom Bapong naby Majakaneng gesien is. Die plasing is later verwyder. Benson se regverteenwoordiger, Jeff Moyo, het vroeër die dag die verdediging se slotbetoë gelewer en aan die hof gesê dit is binne boere se regte om vuurwapens te besit en hulself te beskerm aangesien hulle op plase aangeval en vermoor word. Hy het gesê dit is in die belang van geregtigheid dat sy kliënt borgtog moet kry aangesien die staat se saak swak is. Die staat, wat die borgtogaansoek teenstaan, het daarna sy slotbetoë gelewer. Staatsaanklaer Cassius Mona het aan die hof gesê Benson het versuim om te bewys dat dit in die belang van geregtigheid sal wees dat hy op borgtog vrygelaat word. “Die staat het drie gronde bewys waarom borgtog nie toegestaan moet word nie. Net een bewys is nodig, ons het drie,” het Mona gesê. Die staat voer aan Benson se vrylating kan openbare onrus veroorsaak, dat hy ŉ vlugrisiko is en dat hy met die ondersoek en getuies kan inmeng. “ŉ Mens het nie die liggaam van ŉ vermiste persoon nodig om ŉ aanklag van moord aanhangig te maak nie. Die aansoeker beweer hy is net in besit van ŉ windbuks, want mense kom steel op die plaas. Op die dag van die voorval beweer jy, jy het in die huis ingehardloop om te kyk of jou ma veilig is nadat jy mense op die plaas gesien het. Jy het jou buurman, mnr. Lawrance, gebel en gesê daar is misdadigers op die plaas, maar tog het jy hulle met ŉ windbuks gekonfronteer, onwetend of hulle gewapen was,” het Mona gesê. Mona het gesê die enigste rede hoekom Benson in die huis was, was om toegang tot die kluis te kry waar die vuurwapens gehou word. Landdros Jethro Mosime het daarna die saak tot Vrydag uitgestel wanneer hy na verwagting sy uitspraak sal lewer. Ndlovu en sy vriende is glo op 2 Augustus na Benson se plaas naby Mooinooi om skrootmetaal te steel, toe Benson hulle opgemerk en op hulle geskiet het om hulle te verjaag. Ndlovu is tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop. Toe hulle terugkyk, het hulle Benson en ŉ groep mense gesien waar hulle Ndlovu gelos het. Ndlovu het daarna vermis geraak. Bloed is glo op die toneel gevind, maar sy liggaam is nog nie opgespoor nie. Sy verdwyning het massaprotesaksie in Majakaneng veroorsaak. Hoofroetes tussen Pretoria en Rustenburg is versper en minstens vyf voertuie is aan die brand gesteek. Inwoners van Majakaneng dring aan dat Benson Ndlovu se liggaam aan hulle oorhandig moet word.